གཟུགས་དང་ལྡན༔ ཚེ་དང་ལོངས་སྤྱོད་རྒྱས་པའི་དབང་༔ ཡིད་བཞིན་དཔལ་འབྱོར་ཐོབ་པར་ཤོག༔ ཨོཾ་ཝ་ཏཱི་རཏྣ་ཨ་བྷི་ཥིཉྩ་ཧཱུྃ༔ ཧཱུྃ༔ ནོར་བུ་རིན་ཆེན་ཕུན་སུམ་གནས༔ བསོད་ནམས་ཚོགས་གཉིས་མྱུར་རྫོགས་ཤིང་༔ དངོས་གྲུབ་ཐམས་ཅད་འབྱུང་བའི་གནས༔ ལྷན་ཅིག་ནོར་བདུན་ཕྱུག་པར་ཤོག༔ ཨོྃ་མ་ཎི་རཏྣ་ཨ་བྷི་ཥིཉྩ་ཧཱུྃ༔ ཧཱུྃ༔ བློན་པོ་རིན་ཆེན་བློ་གྲོས་ལྡན༔ གང་ལ་ཇི་འདོད་དཔག་བསམ་འདྲ༔ གཞན་དོན་ཚོགས་གཉིས་མྱུར་རྫོགས་ཤིང་༔ ཤེས་བྱ་ཐོགས་མེད་དབང་ཐོབ་ཤོག༔ ཨོཾ་མ་ཧཱ་མ་ཏི་རཏྣ་ཨ་བྷི་ཥིཉྩ་ཧཱུྃ༔ ཧཱུྃ༔ དམག་དཔོན་རིན་ཆེན་སྟོབས་རྩལ་ལྡན༔ བརྩོན་འགྲུས་གོ་གྱོན་འཁོར་བ་འཇོམས༔ ཐབས་ལྡན་སྐྱབས་ཀྱི་དབང་མཆོག་འདིས༔ འཇིགས་ཚོགས་ལྟ་བ་འཇོམས་པར་ཤོག༔ ཨོཾ་ཁཌྒ་རཏྣ་ཨ་བྷི་ཥིཉྩ་ཧཱུྃ༔ ཧཱུྃ༔ རྟ་མཆོག་རིན་ཆེན་ས་ལམ་བགྲོད༔ འཁོར་བའི་རྒྱ་མཚོའི་ཕ་མཐར་བརྒལ༔ བདེ་ཆེན་ཐར་ལམ་ཞིང་དུ་འདྲེན༔ རྫུ་འཕྲུལ་རྐང་པའི་དབང་ཐོབ་ཤོག༔ ཨོཾ་ཨ་ཤྭ་རཏྣ་ཨ་བྷི་ཥིཉྩ་ཧཱུྃ༔ ཧཱུྃ༔ གླང་པོ་རིན་ཆེན་ཐེག་ཆེན་སྟོབས༔ བདུད་སྡེ་འཇོམས་པའི་དཔུང་དང་ལྡན༔ སྟོབས་ཆེན་གཞན་གྱི་དོན་བྱེད་ཅིང་༔ ཡང་དག་སྙིང་པོའི་དོན་རྟོགས་ཤོག༔ ཨོཾ་ཧསྟི་རཏྣ་ཨ་བྷི་ཥིཉྩ་ཧཱུྃ༔ ཧོཿ རིགས་ཀྱི་བུ་རྣམས་ལ་རྒྱལ་སྲིད་སྣ་བདུན་གྱི་དབང་བསྐུར་བས། བདེ་ལེགས་ཕུན་སུམ་ཚོགས་པ་དང་། འཕགས་པའི་དོན་བདུན་དང་ལྡན་ནས། གཞན་དོན་དཔག་མེད་དུ་འགྲུབ་པའི་དབང་ཐོབ་པར་གྱུར་ཅིག །༈ དེ་ནས་བསོད་ནམས་བརྒྱ་ལས་གྲུབ་པའི་སངས་རྒྱས་རྣམས་ཀྱི་མཚན་དཔེའི་དཔལ་ལས་སྣང་བའི་བཀྲ་ཤིས་པའི་རྟགས་མཆོག་བརྒྱད་ཀྱི་དབང་བསྐུར་བས། བདུད་དང་མུ་སྟེགས་སོགས་ཕས་རྒོལ་གྱི་གཡུལ་ལས་རྒྱལ་ཞིང་། འགྲོ་ཀུན་དེ་བཞིན་གཤེགས་པའི་མཚན་རྟགས་ལ་སོགས་པའི་སྤྱོད་ཡུལ་རླབས་པོ་ཆེ་ལ་འཇུག་པའི་དབང་ཐོབ་པར་མོས་ཤིག །«བཀྲ་ཤིས་རྟགས་བརྒྱད་ཀྱི་དབང་ནི། » «གདུགས། » ཧཱུྃ༔ བཀྲ་ཤིས་གང་ཞིག་མཆོད་པའི་ལྷ་མོ་ནི༔ ཕྱག་ན་གདུགས་བཟང་གསེར་གྱི་ཡུ་བ་ཅན༔ བསྣམས་ནས་རྒྱལ་བའི་དབུ་ལ་མཆོད་པ་ལྟར༔ དབུ་ལ་གདུགས་ཀྱི་བཀྲ་ཤིས་ཐོབ་པར་ཤོག༔ ཨོྃ་མངྒ་ལཾ་ཚ་ཏྲཾ་ཀ་ཨ་བྷི་ཥིཉྩ་ཧཱུྃ༔ «གསེར་ཉ། » བཀྲ་ཤིས་གང་ཞིག་མཆོད་པའི་ལྷ་མོ་ནི༔ ཕྱག་ན་གསེར་གྱི་ཉ་མོ་འོད་འབར་བ༔ བསྣམས་ནས་རྒྱལ་བའི་སྤྱན་ལ་མཆོད་པ་ལྟར༔ སྤྱན་ལ་ཉ་ཡི་བཀྲ་ཤིས་ཐོབ་པར་ཤོག༔ ཨོྃ་མངྒ་ལཾ་མ་ཚ་ཨ་བྷི་ཥིཉྩ་ཧཱུྃ༔ «དུང་། » བཀྲ་ཤིས་གང་ཞིག་མཆོད་པའི་ལྷ་མོ་ནི༔ ཕྱག་ན་ཆོས་ཀྱི་དུང་སྒྲ་སྒྲོགས་མཛད་པ༔ བསྣམས་ནས་རྒྱལ་བའི་གསུང་ལ་མཆོད་པ་ལྟར༔ གསུང་ལ་དུང་གི་བཀྲ་ཤིས་ཐོབ་པར་ཤོག༔ ཨོཾ་མངྒ་ལཾ་ཤཾ་ཀ་ཨ་བྷི་ཥིཉྩ་ཧཱུྃ༔ «པདྨ། » བཀྲ་ཤིས་གང་ཞིག་མཆོད་པའི་ལྷ་མོ་ནི༔ ཕྱག་ན་པདྨ་དམར་མོ་འདབ་བརྒྱད་པ༔ བསྣམས་ནས་རྒྱལ་བའི་ལྗགས་ལ་མཆོད་པ་ལྟར༔ ལྗགས་ལ་པདྨའི་བཀྲ་ཤིས་ཐོབ་པར་ཤོག༔ ཨོྃ་མངྒ་ལཾ་པདྨ་ཨ་བྷི་ཥིཉྩ་ཧཱུྃ༔ «བུམ་པ། » བཀྲ་ཤིས་གང་ཞིག་མཆོད་པའི་ལྷ་མོ་ནི༔ ཕྱག་ན་རིན་ཆེན་བུམ་པ་རབ་མཛེས་པ༔ བསྣམས་ནས་རྒྱལ་བའི་མགུལ་ལ་མཆོད་པ་ལྟར༔ མགུལ་ལ་བུམ་པའི་བཀྲ་ཤིས་ཐོབ་པར་ཤོག༔ ཨོྃ་མངྒ་ལཾ་ཀུམྦྷ་ཨ་བྷི་ཥིཉྩ་ཧཱུྃ༔ «དཔལ་བེའུ། » བཀྲ་ཤིས་གང་ཞིག་མཆོད་པའི་ལྷ་མོ་ནི༔ ཕྱག་ན་དཔལ་གྱི་བེའུ་འོད་འབར་བ༔ བསྣམས་ནས་རྒྱལ་བའི་ཐུགས་ལ་མཆོད་པ་ལྟར༔ ཐུགས་ལ་དཔལ་བེའུ་བཀྲ་ཤིས་ཐོབ་པར་ཤོག༔ ཨོྃ་མངྒ་པ་ཏྲ་ཨ་བྷི་ཥིཉྩ་ཧཱུྃ༔ «རྒྱལ་མཚན། » བཀྲ་ཤིས་གང་ཞིག་མཆོད་པའི་ལྷ་མོ་ནི༔ ཕྱག་ན་རིན་ཆེན་རྒྱལ་མཚན་རབ་མཛེས་པ༔ བསྣམས་ནས་རྒྱལ་བའི་སྐུ་ལ་མཆོད་པ་ལྟར༔ སྐུ་ལ་རྒྱལ་མཚན་བཀྲ་ཤིས་ཐོབ་པར་ཤོག༔ ཨོཾ་མངྒ་ལཾ་དྷྭ་ཛ་ཨ་བྷི་ཥིཉྩ་ཧཱུྃ༔ «འཁོར་ལོ། » བཀྲ་ཤིས་གང་ཞིག་མཆོད་པའི་ལྷ་མོ་ནི༔ ཕྱག་ན་གསེར་གྱི་འཁོར་ལོ་འོད་འབར་བ༔ བསྣམས་ནས་རྒྱལ་བའི་ཞབས་ལ་མཆོད་པ་ལྟར༔ ཞབས་ལ་འཁོར་ལོའི་བཀྲ་ཤིས་ཐོབ་པར་ཤོག༔ ཨོཾ་མངྒ་ལཾ་ཙཀྲ་ཨ་བྷི་ཥིཉྩ་ཧཱུྃ༔ ཡང་སྟོན་མཆོག་རྫོགས་པའི་སངས་རྒྱས་འཇིག་རྟེན་གྱི་འདྲེན་པར་བྱོན་ནས་འདུ་བ་བཞིའི་ཕྲིན་ལས་དང་། མཛད་པ་བཅུ་གཉིས་ཀྱི་འགྲོ་བ་འདྲེན་པར་བྱོན་པའི་ཚེ། ལྷ་མའི་དབང་པོ་དག་གིས་རྟེན་འབྲེལ་གྱི་རྫས་ཕུལ་བས་དུས་ཀུན་ཤིས་པ་སྤེལ་བའི། བཀྲ་ཤིས་གྲུབ་པའི་རྫས་མཆོག་བརྒྱད་དུ་བྱིན་གྱིས་བརླབས་པས་དབང་བསྐུར་བའི་ཕྱོགས་དུས་གནས་སྐབས་ཀུན་ཏུ་དགེ་ལེགས་རྟགས་པའི་ཉི་མ་འཁོར་ཡུག་ཏུ་ཁྱབ་པའི་དབང་ཐོབ་པའི་མོས་པ་མཛོད། «བཀྲ་ཤིས་རྫས་བརྒྱད་ཐོགས་ལ། » རྟོག་མེད་ཡུངས་དཀར་རྟོག་འཁྲུལ་གདོན་བགེགས་འཇོམས། །ཡེ་ཤེས་མེ་ལོང་བཀྲ་ཤིས་གཟུགས་བརྙན་འཆར། །དུང་དཀར་གཡས་འཁྱིལ་འགགས་མེད་ཆོས་སྒྲ་སྒྲོགས། །ཞོ་ནི་དོན་དམ་སྙིང་པོའི་བཅུད་ཀྱིས་འཚོ། །བདེ་ཆེན་ལི་ཁྲིས་སྣང་སེམས་དབང་དུ་བྱེད། །བིལྦ་འབྲས་བུར་སྨིན་པས་དོན་ཀུན་འགྲུབ། །སྨན་མཆོག་གི་ཝཾ་ཉོན་མོངས་ནད་རྣམས་སེལ། །རྩ་མཆོག་དཱུརྦས་འཆི་མེད་ཚེ་དབང་སྟེར། །རྒྱལ་བས་བྱིན་བརླབས་བཀྲ་ཤིས་རྫས་བརྒྱད་པོས། །མངའ་གསོལ་བདེ་ལེགས་ཕུན་སུམ་ཚོགས་པར་ཤོག །ཨོཾ་ཨཥྚཱ་མངྒ་ལཾ་དྲ་བྱ་ཨ་བྷི་ཥིཉྩ་ཧཱུྃ། «ཞེས་སོ་སོར་གཏད་ཅིང་མངའ་གསོལ། » དེ་དག་གིས་དབང་བཞི་མཐའ་རྟེན་དང་བཅས་པ་ཡོངས་སུ་རྫོགས་པར་ཐོབ་པ་ཡིན་པས། མཁའ་དབྱིངས་གང་བའི་ལྷ་རྒྱལ་བ་སྲས་དང་བཅས་པས་བདེན་ཚིག་གི་ཤིས་པ་བརྗོད་ཅིང་། མེ་ཏོག་གི་ཆར་ཆེན་པོ་བསྙིལ་བས་དབང་གི་བྱིན་རླབས་གོང་དུ་འཕེལ་ཞིང་ཉམས་མེད་བརྟན་པའི་མོས་པ་མཛོད། «བཀྲ་ཤིས་ཅི་རིགས་བརྗོད། » དེ་ནས་དམ་ཚིག་གི་ཁེ་ཉེན་སྤྱི་དང་ཁྱད་པར་གྱི་དམ་ཚིག་དང་སྡོམ་པ་རྣམས་ལེགས་པར་བསྲུང་ཞིང་དཀྱིལ་འཁོར་འདི་ཉིད་ལྷག་པའི་ལྷར་བཟུང་ཞིང་། བསྟན་འགྲོའི་དོན་རྒྱ་ཆེན་པོ་བྱེད་སྙམ་པས་དམ་ཚིག་ཁས་ལེན་འདིའི་རྗེས་ཟློས་མཛོད། གཙོ་བོ་རྡོ་རྗེ་འཛིན་པ་ཆེ༔ དམ་པས་བཀའ་ནི་ལེགས་བསྩལ་པ༔ དམ་ཚིག་མི་གཡེལ་སྲོག་ལྟར་བསྲུང་༔ དེ་ལྟར་དབང་བསྐུར་བའི་སློབ་བུས་སློབ་དཔོན་གྱི་དགྱེས་པ་སྐོང་དགོས་ཏེ། རིག་པ་རང་ཤར་ལས། དེ་ལྟར་མན་ངག་སློབ་དཔོན་ལ། ཁུ་བོ་ཕ་དང་མ་དང་མིག །བུ་དང་ཆུང་མ་ནོར་དང་མཆོག །སྒོ་གསུམ་ཟོལ་ཟོག་མེད་པ་ཡིས། །རབ་ཏུ་གཅེས་དང་ཡིད་འཐད་འབུལ། །ཞེས་དང་། དེ་ལྟར་མཉེས་པའི་ཡོན་ཏན་ཡང་། དེ་ཉིད་ལས། བརྟེན་པ་དེ་ལ་ཡོན་ཏན་ནི། །དཔག་བསམ་ཤིང་དང་ཡིད་བཞིན་ནོར། །འདོད་འཇོའི་བ་དང་འདྲ་བ་ཡི། །ཡོན་ཏན་དཔག་ཏུ་མེད་པ་འཐོབ། །ཅེས་གསུངས་པས། གསང་བ་ཟབ་མོའི་དབང་བཞི་ལེགས་པར་ཐོབ་པའི་གཏང་རག་ཏུ་མཎྜལ་འབུལ་བར་ཞུ། «ཞེས་མཎྜལ་འབུལ། » དེ་ལྟར་ལུས་དང་ལོངས་སྤྱོད་ཐམས་ཅད་དེང་ནས་བླ་མ་ལ་འབུལ་བས་ཆ་ཤས་ནས་སྤྱད་དུ་གསོལ་སྙམ་པས་འདིའི་རྗེས་ཟློས་མཛོད། དེང་ནས་ཉིད་ཀྱི་བྲན་དུ་མཆིས༔ རྗེ་ཡིས་སློབ་མར་བཟུང་ནས་སུ༔ རྒྱ་ཆེར་སྤྱོད་ལ་སྐྱོང་དུ་གསོལ༔ དེ་ནས་རང་གཞན་གྱི་དོན་རྒྱ་ཆེན་འགྲུབ་པའི་དགེ་བ་སེམས་ཅན་གྱི་དོན་དུ་བསྔོ་བར་མ་བྱས་ན་ལས་ཀྱི་མཐའ་མི་བཙན་པས། འདི་ལྟར་བཟང་པོ་སྤྱོད་པའི་སྨོན་ལམ་གྱི་མདོ་ལས། དུས་གསུམ་གཤེགས་པའི་རྒྱལ་བ་ཐམས་ཅད་ཀྱིས། །ཞེས་དང་། ཇི་ཙམ་ལས་དང་ཉོན་མོངས་མཐར་གྱུར་པ། བདག་གི་སྨོན་ལམ་མཐའ་ཡས་དེ་ཙམ་མོ། །ཞེས་གསུངས་པ་བཞིན་རང་གཞན་རྣམས་ཀྱིས་དུས་གསུམ་དུ་བསགས་པའི་དགེ་ཚོགས་རྣམས་སེམས་ཅན་ཐམས་ཅད་བྱང་ཆུབ་འཐོབ་པའི་རྒྱུར་བསྔོ་ཞིང་སྨོན་ལམ་རྣམ་པར་དག་པས་མཚམས་སྦྱོར་ཡང་གནང་བར་ཞུ། བསོད་ནམས་འདི་ཡིས་ཐམས་ཅད་གཟིགས་པ་ཉིད། །«སོགས་བརྗོད་ལ་སློབ་མ་རྣམས་གྲོལ་ལོ། །གསུམ་པ་རྗེས་ཀྱི་རིམ་པ་ནི་ཚོགས་ལ་རོལ་ཞིང་། ལྷག་གཏོར། ཐུགས་དམ་བསྐུལ་བ། ཆད་བརྟན། རྟ་བྲོ། མཆོད་བསྟོད། བཟོད་གསོལ་རྣམས་ལས་གཞུང་ལྟར་བྱ། དཀྱིལ་འཁོར་རས་བྲིས་ཡིན་ན་བརྟན་བཞུགས་དང་། རྡུལ་ཚོན་དང་འབྲུ་ཚོམ་སོགས་ལ་གཤེགས་བསྡུ་བྱ། རྫོགས་རིམ་བསྔོ་སྨོན་ཤིས་བརྗོད་སོགས་ལས་གཞུང་བཞིན་བྱའོ། དེ་དག་ནི་སྤྲུལ་པའི་གཏེར་ཆེན་ཨོ་རྒྱན་རྩ་གསུམ་གླིང་པའི་ཟབ་གཏེར་རིང་ལུགས་ཡོངས་རྫོགས་ཀྱི་སྨིན་བྱེད་དབང་གི་ཆུ་བོ་མ་ལུས་པ་ཕྱོགས་གཅིག་ཏུ་དྲངས་པ། ཡེ་ཤེས་རྒྱ་མཚོ་བསྐྱིལ་བའི་ཀླུང་ཆེན་ཞེས་བྱ་བ་འདིའང་། རིང་ཞིག་དཔལ་ཞེ་ཆེན་བསྟན་གཉིས་དར་རྒྱས་གླིང་དུ་རྡོར་སློབ་འགན་ཁུར་བའི་དུས་སྐབས་ཤིག་ཐག་རིང་བོད་ཡུལ་ནས། འབྲོང་པ་མཐོང་སྨོན་བེ་ཅང་གི་སྲས་དང་ལྷ་མ་སྒོམ་པ་ཚང་གི་སྲས་སོགས་དཔོན་བློན་འགའ་ཁུལ་དེར་འབྱོར་བ་དང་། མཆེད་གྲོགས་དམ་པ་འབྲོང་པ་རྒྱལ་པོ་རིན་པོ་ཆེའམ་ཤར་གླིང་མི་འགྱུར་རིན་ཆེན་རྣམ་རྒྱལ་མཆོག་ནས་ངོ་ཆེན་གསུང་ནན་མ་ཆོག་པར་གནམ་ལྕགས་དབང་ལུང་སྐབས་དེར་གང་ཡོད་འདོན་ཁུལ་བྱས་ཤིང་དེ་སྐབས་དབང་ཆོག་ཆོག་བསྒྲིགས་མ་རྙེད་པར་དཀའ་ངལ་གང་ཆེ་འཕྲད། དེ་རྗེས་༧གཏེར་ཆེན་པད་རྒྱལ་གླིང་པའི་ཞལ་མཇལ་ཞིང་གཏེར་ཆེན་ཉིད་ཀྱི་གཏེར་གསར་སྐོར་སྨིན་གྲོལ་སྩོལ་བར་གསོལ་བ་བཏབ་པས་ཞལ་བཞེས་དང་། དེ་འཕྲལ་ཁྱེད་ནས་ཀྱང་གཏེར་རྙིང་སྐོར་ངེད་སློབ་ཚོགས་རྣམས་ལ་དབང་ལུང་གནང་དགོས་ཞེས་བཀའ་ཕབ་པས་རེ་ཞིག་ཡིན་མིན་ཞུ་སྤོབས་བྲལ། དེ་རྗེས་བལ་ཡུལ་ཞེ་ཆེན་དགོན་དུ་སྒྲུབ་ཆེན་ཞིག་འཚོགས་ནས་ཡོད་སྐབས་གཏེར་ཆེན་རིན་པོ་ཆེ་དེར་ཐོག་རྒྱག་ཏུ་ཕེབས་ནས་ད་ལོ་གཏེར་གསར་གྱི་དབང་དེའང་འདོན་གཏན་ཁེལ། ཁྱེད་ནས་ཀྱང་གཏེར་ཁ་གོང་མའི་དབང་རྣམས་གསུང་རྒྱུའི་གོ་སྒྲིགས་བྱས་ཡོད་གསུངས་པས། ཕྲན་པས་དབང་ཞུ་བར་བཅར་རྒྱུ་ཡིན། ཡིན་ནའང་ཁྱེད་གུ་རུའི་རྒྱལ་ཚབ་གཏེར་ཆེན་ཞིག་ལ་ངས་དབང་ནི་ཕུལ་མི་ཤེས་ལུང་འདྲ་རྟེན་འབྲེལ་དུ་ཕུལ་ཆོག་པར་ཞུས་པས། ཁོང་ནས་འོ་ན་སྔ་འགྱུར་བསྟན་པའི་བདག་པོ་མཁྱེན་རྩེ་རིན་པོ་ཆེ་ལ་ཞུ་དགོས་པར་འདུག་གསུངས་ནས་ངེད་གཉིས་ཞབས་སར་བཅར། གཏེར་ཆེན་རིན་པོ་ཆེས་གནས་ཚུལ་རྣམས་ཞིབ་པར་ཞུས་མཛད་སྐབས་མཁྱེན་བརྩེ་རིན་པོ་ཆེས་ཕྲན་ལ་གཟིགས་ནས་ད་རེས་སྐབས་བབ་རྟེན་འབྲེལ་ཡིན་པས་མ་འཆུག་པར་གྱིས། ཐོག་མར་གཏེར་གསར་རྣམས་ཚུར་ཞུས། དེ་ནས་ཁྱོད་ལ་བརྒྱུད་པ་ཡོད་པ་དེ་རྣམས་ཆད་ལྷག་མེད་པར་ཕར་ཕུལ་ཞེས་བཀའ་གནང་། དེ་ནས་ངས་འདི་རྣམས་ཕལ་ཆེར་ཆོག་ཁྲིགས་མི་འདུག་པས་འདོན་རྒྱུ་ངལ་བ་ཆེ་ལུགས་ཞུས་པས་དབང་ཡིག་ཕལ་ཆེ་བར་སྤྱན་ཞིབ་མཛད་ཅིང་གཏེར་གཞུང་ཕལ་ཆེར་འདི་བཞིན་མང་། དེ་ལ་གབ་པ་བསྡེབ། འཁྲུགས་པ་བསལ། །དཀྱུས་པ་བསྲངས་ནས་མན་ངག་མཐོང་རྒྱུན་ལག་ལེན་ཐེབས་པ་དགོས་མོད་དེང་སང་དེ་བཞིན་རྒྱུན་མི་འཁྱོང་། དེས་ན་སླད་འདོན་ཁྲིགས་སུས་བལྟས་ཀྱང་འདོན་ཤེས་པ་ཞིག་དགོས་གལ་ཆེན་པོ་རེད་གསུང་། དེ་ལྟར་གནང་རོགས་ཞུས་པས་ཡོང་ཡོང་གསུང་། དེང་སང་ནུབ་རི་སོགས་ལ་བཀའ་བརྒྱུད་པའི་བླ་མ་ཆེན་པོ་འགས་དབང་འདོན་དུས་དབང་སྒྲུབ་དང་ལག་ལེན་གོ་རིམ་གང་ཡང་ཤེས་ཀྱིན་མི་འདུག་ཟེར་མིས་འཕྱ་གིན་འདུག་ག །འོ་ན་ག་འདྲ་བྱེད་ཞུས་པར་གནས་སྐབས་སྐྱོན་མེད་འཇམ་མགོན་རྣམ་གཉིས་ཀྱི་དབང་སྤྱིའི་ཁོག་དབུབ་ཡོད་པ་དེ་བཞིན་གྱིས་ཞེས་སོ་སོར་སྦྱར་ལུགས་ཞིབ་ཕྲ་བཀའ་མངག་མཛད། སྤྱིར་ཡོ་ག་གསུམ་གྱི་དོན་དབང་བཞིའི་གོ་དོན་སྐབས་ཕྱེ་ཐུབ་དགོས་ཀྱི་རེད། དེ་ཁྱོད་ཀྱིས་ཀྱང་ལུས་ཤེས་གསུང་། དེ་ཐོག་མི་བརྗེད་ཕྱིར་ཟིན་བྲིས་བཏབ། རྗེས་སུ་ཨོ་རྒྱན་རྩ་གསུམ་གླིང་པའི་ཟབ་གཏེར་གྱི་མཐའ་སྐྱོང་བ་གཏེར་ཆེན་པད་རྒྱལ་གླིང་པ་རིན་པོ་ཆེའི་སློབ་ཚོགས་དང་བཅས་པར་དབང་རྒྱུན་འབུལ་བའི་སྐབས་ཉིན་རེ་བཞིན་ཇི་དགོས་བཀའ་འདྲི་ཞུས་ལ། སླད་བོད་ཡུལ་ནས་པདྨ་ཁྲག་འཐུང་གི་དབང་ཆོག་རིག་འཛིན་ཐུགས་མཆོག་རྡོ་རྗེའི་ཕྱོགས་བསྒྲིགས་སོགས་ལག་ཏུ་འབྱོར་བས་གཏེར་ཆེན་བླ་མ་རྣམ་གཉིས་ཀྱི་དགོངས་པ་དང་གཅིག་ཏུ་བབ་འདུག་པ་བཞིན། ཡིད་ཆེས་ངེས་པ་རྙེད་ནས་ཟབ་ཆོས་འདི་ཉིད་ལ་སྲི་ཞུ་དང་འཁོར་ལོའི་མགོན་པོ་ཉི་མ་འོད་ཟེར་མཇལ་ཁ་ཐ་མའི་སྐབས། ཁོང་ནས་ང་ལ་གནམ་སྤྲུལ་བཟོད་པ་རབ་བརྟན་གྱིས་གནམ་ལྕགས་བསྟན་པ་འདི་ཁྱོད་ལ་གཏད་པ་ཡིན་གསུངས་ནས་གཏད་རྒྱ་མཛད་པ་ཡིན་ལ། ངས་ཀྱང་ཁྱེད་སྤྲུལ་སྐུ་རྣམས་ལ་ཕུལ་བ་ཡིན། འོན་ཀྱང་ཞེས་མང་དུ་བཤུམས་ནས་ད་ཕྱིན་བསྟན་པ་འདི་མིང་མ་བོར་ཙམ་ཡོང་བའི་རེ་བ་དེ་ཁྱོད་ལ་བཅོལ་ཡོད་གསུངས་པས། གནམ་སྤྲུལ་རིན་པོ་ཆེ་སོགས་མང་པོ་བཞུགས་ཡོད་ནའང་དེ་སྐབས་གསུང་དེ་ཅི་ཡིན་མ་ཤེས་མོད། དམ་པ་རྣམས་ཀྱིས་བཀས་བསྐུལ་བཞིན་འདི་གའི་བཀའ་བསྡུ་བྱ་རྒྱུར་ལུང་བསྟན་པ་ཡིན་པར་ད་གཟོད་གོ་ནས་མགོན་པོ་གང་གི་བཀའ་དྲིན་གཞལ་བའི་ཕྱིར་དུ་དམིགས་ནས། གཏེར་ཆེན་རྩ་གསུམ་གླིང་པ་ཉིད་རབ་བྱུང་བཅུ་གཉིས་པ་ཤིང་ཁྱི་ལོར་སྤྱི་ལོ་༡༦༩༤ཐོག་མར་སྐུ་བལྟམས་ནས་ལོ་༣༡༡་འདས་པ་རབ་བྱུང་བཅུ་བདུན་པ་ཤིང་མོ་བྱ། སྨིན་དྲུག་ཟླ་བའི་དཀར་ཕྱོགས་རྒྱལ་བ་གསུམ་པའི་དུས་ཚེས་དགེ་བར་སྒོ་ཆེན་རྒྱལ་སྤྲུལ་གསང་སྔགས་བསྟན་འཛིན་གྱིས་འཛམ་གླིང་དབང་ཕྱོགས་སྐྱོང་བ། སྐྱེ་མེད་ཡི་གེའི་སྒྲ་ལྡན་གྱི་ཁབ་ཨེ་ཝྃ་བསྟི་གནས་གསང་སྔགས་གླིང་དུ་གྲུབ་པར་བགྱིས་ལ་སླར་ཡང་གློག་ཀླད་དྲྭ་བའི་འཕྲུལ་ཐབས་ལས། ཡུད་ཙམ་གྱིས་ཤར་ཕྱོགས་ཧི་མ་ལའི་རི་རྒྱུད་ཤྲཱི་ལྔ་ལྡན་རྒྱལ་ཁམས་སུ་གནས་པའི་ཕུར་གླིང་སྒྲུབ་སྡེ་རུ། འཕེན་སྤྲུལ་ཨཽ་ཌཱིའི་སར་འཕུར་འགྲོ